Karlfangarnir sjö , af níu föngum alls , eru vistaðir í Lledoners-fangelsinu í Katalóníu . Frá vinstri má sjá þá Jordi Sanchez , Oriol Junqueras , Jordi Turull , Joaquim Forn , Jordi Cuixart , Josep Rull og Raul Romeva . Nordicphotos / AFP Katalónsku aðskilnaðarsinnarnir Jordi Sanchez og Jordi Turull eru nú á tólfta degi hungurverkfalls og þeir Joaquim Forn og Josep Rull á sínum níunda . Saman eru þeir vistaðir í Lledoners-fangelsinu vegna meints uppreisnaráróðurs og uppreisnar gegn spænska ríkinu í tengslum við sjálfstæðisatkvæðagreiðslu og -yfirlýsingu síðasta árs . Þeir efndu til hungurverkfallsins til að mótmæla því hversu lengi spænsk stjórnvöld hafa frestað því að rétta yfir þeim og til að mótmæla ákærunum sjálfum . Auk þeirra eru fimm önnur í haldi . Pilar Calvo , upplýsingafulltrúi fjórmenninganna , hefur greint frá því að þeir ætli að halda hungurverkfallinu til streitu og séu hvergi nærri því að gefast upp . Samanlagt hafi þeir lést um 20 kíló og stríði nú við svefnleysi . Þá blés Calvo á frásagnir af því að fjórmenningarnir væru að svindla , sagði þá bara drekka vatn með steinefnum en hafa vissulega þurft að taka lyf . Quim Torra , forseti héraðsins , lauk í gær tveggja sólarhringa föstu sem hann efndi til , til þess að sýna föngunum samhug . Fleiri katalónskir aðskilnaðarsinnar hafa tekið svipaða ákvörun . Fram að jólum munu til dæmis tíu fasta í einu í Dipòsit d’Aigües del Rei Martí í miðborg Barcelona . Hver hópur mun fasta í allt að sjö daga . Greint var frá því í gær að ríkissaksóknari Spánar í Katalóníu rannsakaði nú hvort katalónska lögreglan hefði sýnt vanrækslu með því að koma ekki í veg fyrir mótmæli gegn spænskum stjórnvöldum um helgina . Stjórnvöld í Madríd hafa varað Katalóna við því að spænska lögreglan gæti verið send á svæðið vegna málsins . Fjórir af þeim níu leiðtogum sjálfstæðissinna í Katalóníu sem eru í fangelsi eru nú í hungurverkfalli .